google/wiki40b huggingface dataset:
מה לא בסדר עם אמא?

עלילה

הסרט מתחיל כאשר הילדה שואלת את אביה אם אמא שלה הולכת למות. אביה עונה לה שלא תוך שהוא מחזיק צלב וספרי קודש מתחת לידיים שלו. בהמשך, אומר האבא אל הילדה שלו כי הוא הולך לכמה רגעים אחדים.
מיד לאחר מכן, הילדה נשארת עם אמה לבד באותו החדר. בסמוך לכך, האור בחדר כבה והאם נעלמת תוך שנשמעים ממנה קולות צורמים. לבסוף, האם מושכת את הילדה אל החדר הסמוך בעזרת כוחות על-טבעיים, תוך שהילדה צורחת ומתחננת שיעזרו לה.

הוצאה

הסרט הקצר הועמד בתחרות "My Annabelle Creation", וב-17 באוגוסט 2017, במאי הסרט "אנאבל: הבריאה" דייוויד פ. סנדברג, הודיע כי הוא אחד מחמשת הסרטים הקצרים שזכו.
אנדרטת וולאס

היסטוריה

המגדל הוקם במהלך המאה ה-19 מתרומות שנאספו, במטרה לעורר את המודעות הלאומית הסקוטית בתקופה זו. בין התורמים היו גם בני לאומים שונים ובהם מנהיג איטליה ג'וזפה גריבלדי.
תחרות האדריכלים לתכנון האנדרטה החלה בשנת 1859, ואבן הפינה למבנה הונחה ב-24 ביוני 1861.
המגדל הושלם בשנת 1869 על פי תוכניותיו של האדריכל ג'ון תומאס רוצ'יד, בעלות של 18,000 ליש"ט.
גובהו של המגדל 67 מטרים והוא בנוי מאבן חול בסגנון ויקטוריאני נאו-גותי. 246 מדרגות מוליכות למרפסת התצפית בראש המגדל.
המגדל ניצב בראש גבעת אבי קרייג, בסמוך למנזר קמבוסקנת', ממנו צפה ויליאם וולאס על צבאו של אדוארד הראשון, מלך אנגליה המתקרב, לקראת קרב גשר סטירלינג.
באנדרטה מוזיאון ובו מוצגים הקשורים לוולאס ובהם חרב וולאס, וכן במגדל "חדר גיבורים" בו מוצגים פסליהם של גיבורים לאומיים של סקוטלנד.

פסל "לב אמיץ"

בשנת 1996 הפסל טום צ'רץ' פיסל פסל המכונה "חירות" המבוסס על הסרט "לב אמיץ" בכיכובו של מל גיבסון (סרט המבוסס על סיפור חייו של וולאס). דמותו של וולאס בפסל התבססה על מראהו של גיבסון בסרט. הפסל הוצב בכניסה לאתר בשנת 1997 אולם הושחת פעמים רבות על ידי תושבי המקום, ולבסוף הפסל הוסר בשנת 2008.
פסקאל אובולו

ביוגרפיה

אובולו נולדה בקמרון, לאב שדגל במטרה הפאן-אפריקאית, וגידל אותה באידאולוגיה קומוניסטית, כולל לימוד השפה הרוסית וביקורים בברית המועצות. לאחר שאביה הוגלה מקמרון בשל אי הסכמתו עם הנשיא אהידג'ו, הוא לקח את משפחתו (אמה הייתה אחות, ויש לה 6 אחים ואחיות) לפרוורי פריז. היא גדלה שם, בשכונות מהגרים, מגיל שש, והפכה שם בנערותה לחלק מתרבות ההיפ-הופ, בו, לגברי אבולו, מצאה שייכות שלא הצליחה למצוא בתרבות הצרפתית. היא השתתפה במספר הרכבים עם נערות אחרות, אשר נאלצו להילחם על מקומן והלגיטימיות שלהן בתחום המוזיקה שהיה מאוד בשליטה גברית. הנערות היו, על פי אובולו, "מאוד מסורות ומאוד פמיניסטיות".
אובולו היא בוגרת קונסרבטוריון הקולנוע Conservatoire Libre du Cinéma Français באוניברסיטת פריז VIII היא ידועה בשל סרטיה הפמיניסטיים המתעדים נשים בהיפ הופ בפרוורי צרפת ובתרבות המוזיקלית של אפריקה. ב-2005 יצא סרט הבכורה שלה, Calypso at Dirty Jim's, מחווה למוזיקת הקליפסו של טרינידד, אשר זכה בפרסים רבים ב-2006 כולל את פרס פסטיבל הסרטים הפאן-אפריקאי של קאן ופסטיבל סרטי אפריקה בתפוצות בניו יורק. בשנת 2008 היא הפיקה את הסרט הקצר La Femme invisible (האישה הבלתי נראית). סרטה הראשון באורך מלא, סרט תיעודי על קליפסו רוז, Calypso Rose: Lioness of the Jungle, יצא ב-2011.
אובולו היא מייסדת שותפה של מגזין האמנות Afrikadaa, וגם משתתפת ביריד ספרי האמנות של אפריקה (AABF). המגזין הוא לטענתה של אובולו הראשון שהוא של אפריקאים ועבור אפריקאים. היא עבדה עם מכון גתה בקמרון במשך מספר שנים על מה שהיא מתארת כ"פרויקט מונחה אדריכלות של סרט-פוגש-דפוס".
ראובן בן חורין

ביוגרפיה

ראובן בן חורין נולד בגרמניה בשנת 1926. בשנת 1935 עלה ארצה עם משפחתו שהתיישבה בחיפה. אחיו של אלישיב בן חורין, שהיה דיפלומט ושגריר ישראל בגרמניה.
כשהיה תלמיד ביסודי, המצב הכלכלי במשפחתו נפגע, הוא נאלץ להפסיק את הלימודים ועבד במכונאות במשך 5 שנים, עד לפרוץ מלחמת השחרור.
בשנת 1943 גויס ל"הגנה" בה שירת כמפקד מחלקה עד למלחמת השחרור. מקום המדינה ועד לשנת 1953 שירת בצה"ל. בשנת 1952 השלים את לימודי התיכון בבית הספר האקסטרני בצה"ל.
כשסיים את בחינות הבגרות, הוא עבר ללימוד משפטים בבית הספר הגבוה למשפט וכלכלה, בשלוחת תל אביב של האוניברסיטה העברית בירושלים. במקביל עבד לפרנסתו. ב-1958 סיים את הלימודים.
עם סיום לימודיו לתואר התמחה במשרד עו"ד בחיפה ובמאי 1960 קיבל את הרישיון לעסוק במקצוע עריכת דין.
ב-1960, החל לעבוד בתפקיד פרקליט בפרקליטות מחוז חיפה והצפון. 
מונה לכהונת שופט בית משפט השלום בחיפה (1974). בשנת 1977 מונה לכהונה בפועל של שופט בבית המשפט המחוזי בנצרת. בתאריך 16 ביולי 1995 פרש לגמלאות.

חיים אישיים

בן חורין נשוי ואב לשניים.
ישעיהו פורת

ביוגרפיה

ישעיהו פורת נולד בתל אביב. היה ידוע בכינוי "שייע". בצעירותו היה כדורגלן בגדנ"ע יהודה. לאחר מכן עבר להפועל תל אביב.
את הקריירה העיתונאית שלו החל בעיתון חדשות הספורט. היה עורך הספורט הראשון במעריב לנוער, והיה יד ימינו של נחמיה בן אברהם. 
בהמשך הצטרף למדור הספורט של מעריב, ושימש שם כפרשן ובהמשך היה עורך המדור. הוא סיקר עבור העיתון אירועי ספורט בינלאומיים, ובהם את אולימפיאדת מקסיקו סיטי (1968), מונדיאל 1970 בהשתתפות נבחרת ישראל, אולימפיאדת מינכן (1972), שבה אירע טבח הספורטאים, אליפות אסיה למועדונים בהשתתפות קבוצות כדורגל ישראליות, ואת משחקי עמי אסיה שנערכו בטהראן 1974 בהשתתפות משלחת ישראל שזכתה ב-19 מדליות.
בהמשך עזב את מדור הספורט במעריב, הקים בעיתון את מוסף הכלכלה השבועי "עסקים", ושימש כעורכו במשך שנים. במסגרת עבודתו בעיתון היה אחראי על הכשרת מאות עיתונאים, בתחום ספורט ובתחומים אחרים.
אחרי 30 שנות עבודה במעריב, הוא פרש מהעיתון והקים הוצאה לאור, והוציא בין השאר, יחד עם משה לרר את הספר היובל ה-50 לספורט בישראל, "ספורט 50", אלבום שמקיף את התפתחות הספורט ההשגי בישראל במשך 50 שנה מהקמת המדינה בשנת 1948 ועד 1998.
פורת הגיש בגלי צה"ל במשך שנים רבות יחד עם משה לרר תוכנית ספורט שבועית, "רדיו ספורט" והיה עורך ספורט של התחנה במשך 16 שנים.
בעונת 1988/1989 בליגה הלאומית הצטרף למועדון מכבי חיפה בתפקיד יועץ תקשורת. 
בשנת 2005 החל לשמש נציגו של דניאל יאמר בישראל, כאשר יאמר ניהל משא ומתן לרכישת מועדון הכדורגל מכבי נתניה והפך לבעליו,
מרסל מחלוף

ילדותה

מחלוף נולדה בשנת 1963 בקזבלנקה שבמרוקו ועלתה לישראל יחד עם אמה וסבתה עוד באותה שנה. המשפחה התאקלמה באשדוד, בה גדלה והתחנכה. בילדותה למדה בבית הספר היסודי "אחדות" ובנעוריה למדה בתיכון "מקיף א'". לאחר תום לימודיה התגייסה לצה"ל ולאחר הכשרה של כשנה בבית הספר הטכני של חיל האוויר, שירתה כטכנאית קשר בחיל האוויר.

לימודיה

לאחר שחרורה מהצבא בשנת 1984, החלה ללמוד לתואר ראשון במחלקה למדעי החיים באוניברסיטה העברית בירושלים ובשנת 1987 סיימה את לימודיה.
לאחר מכן עברה לערד, החלה ללמוד בשנת 1987 לתוארה השני במחלקה להנדסה ביו-רפואית והנדסת כימיה באוניברסיטת בן-גוריון, וסיימה בשנת 1990. היא המשיכה לתואר שלישי במחלקה להנדסת ביוטכנולוגיה באוניברסיטת בן-גוריון בבאר שבע.
בסיום הלימודים, בשנת 1997, קיבלה את אות הדוקטורט ונסעה ללימודי הבתר-דוקטורט בבית הספר לרפואה באוניברסיטת הרווארד בבוסטון במסצ'וסטס שבארצות הברית למשך 4 שנים. 
ב-2001 התקבלה לטכניון לפקולטה להנדסת ביוטכנולוגיה ומזון.
כיבוש נהר

כיבוש נהר, שביית נהר או גם שוד נהר הוא תופעה גאומורפולוגית המתרחשת כאשר מימיו של אגן הניקוז של נחל או נהר מוטים ממסלולם והם זורמים לנהר שכן במקום זאת.
אפשר להבחין בקלות בנהרות שנכבשו על ידי מקום הכיבוש, שבו נוצרת בדרך כלל "ברך" - זווית חדה (למשל ברך הליטני ליד מבצר הבופור ובנוסף ברך הירקון ליד תחנת הרכבת פתח תקווה - קריית אריה). צורה אחרת המרמזת על כך שנהר זה נכבש, היא אפיק עמוק ומפותח, המנקז אגן קטן במיוחד, שלא סביר שמימיו יכלו ליצור אגן כזה. במקרים אלו, סביר שהיה לנהר אגן גדול יותר, אלא שהוא נכבש לאחר עיצוב האפיק.

השפעה על הפאונה בנהרות

כיבוש נהרות הוא תהליך המעצב את הביוגאוגרפיה או התפוצה של מינים רבים של דגי מים מתוקים.

דגי מים מתוקים באוסטרליה

באוסטרליה יש דוגמאות בולטות במיוחד לתפוצה של מיני דגי מים מתוקים שמקורה באירועים של כיבוש נהרות. הרכס המפצל הגדול (Great Dividing Range), רכס הרים שהיה גבוה מאוד בעבר, משתרע לאורך כל חופה המזרחי של אוסטרליה והפריד בין מינים של אוכלוסיות של דגי מים מתוקים ממזרח וממערב לרכס במשך מיליוני שנים. במהלך שני מיליון השנים האחרונות הנמיכה הסחיפה את הרכס לנקודה קריטית שבהם התאפשרו אירועים של כיבוש נהרות מזרחה ומערבה. כמה מינים של דגים שהתפתחו במערכת הנהרות מארי-דרלינג שממערב לרכס נמצאים (או שנמצאו בעבר) בכמה מערכות של נהרות הזורמים מזרחה לחוף המשתרעים כמעט לכל אורך הרכס.
אף אחד מאירועי כיבוש הנהרות שהתרחשו שאפשרו לדגים שמקורם במערכת המארי-דרלינג לחצות ולהתיישב במערכות הנהרות המזרחיים לא יצר קישורים קבועים. משום כך נותק הקשר בין אוכלוסיות הדגים שמקורם במערכת המארי-דרלינג והתיישבו במערכות הנהר המזרחיות לבין אוכלוסיות האם המקוריות. בשל הנתק גרמו אפקט המייסד, סחף גנטי וברירה טבעית, לכך שנוצרו מינים נפרדים.
לורי הולדן

ביוגרפיה

הולדן נולדה בלוס אנג'לס וגדלה בטורונטו, בתם של השחקנים גלן קורבט ואדריאן איליס. הולדן היא בעלת תואר אקדמאי בזכויות אדם מאוניברסיטת קולומביה. למדה השקעות באוניברסיטת מקגיל ולימודים נוספים באוניברסיטת קליפורניה בלוס אנג'לס.
הולדן החלה את דרכה כשחקנית בתור ילדה במיני סדרה "The Martian Chronicles" לצדו של רוק האדסון. כשהתבגרה שיחקה בסדרה "תיקים באפלה" בתפקיד מריטה קוברוביאס המודיעה של הסוכן מאדלר, בסדרה שבעת המופלאים בתפקיד מרי טרוויס עורכת עיתון העיירה המקומי ובסרטים מג'סטיק של פרנק דרבונט ובסרט ארבעת המופלאים.
פרצה לתודעה בזכות הופעות בסרטי האימה סיילנט היל בתור השוטרת סיביל בנט והערפל בתפקיד המורה הצעירה אמנדה דומפרייס.
בשנת 2008 שיחקה הולדן בעונה האחרונה של סדרת הפשע המגן בתפקיד הסוכנת הפדרלית אוליביה מארי.
משנת 2010 משחקת הולדן בסדרת האימה המפורסמת "המתים המהלכים" בתפקיד אנדריאה, עליו זכתה בפרס סאטורן לשחקנית המשנה הטובה ביותר בסדרת טלוויזיה בשנת 2012.
בשנת 2017 הצטרפה לעונה החמישית של סדרת הדרמה האמריקאים" ברשת FX, בדמותה של רייני.
תנודת הפלזמה

תנודות פלזמה, מכונות לעיתים גם גלי לאנגמיור (על שם אירווינג לאנגמיור), הן תנודות מהירות בצפיפות האלקטרונים בתווך מוליך כמו פלזמה או מתכת. ניתן לתאר את התנודות כאי-יציבות בפונקציה הדיאלקטרית של גז האלקטרונים. תדירות התנודה מושפעת בצורה חלשה מאורך הגל. הקוואזי-חלקיק הנוצר כתוצאה מקוונטיזציה של התנודות מכונה פלזמון.
גלי לאנגמיור התגלו על ידי הפיזיקאים האמריקאיים אירווינג לאנמיור ולואי טונקס בשנות ה-20 של המאה ה-20. הם מקבילים בצורתם לגלי אי יציבות ג'ינס, הנגרמים כתוצאה מאי-יציבויות גרביטציוניות בתווך סטטי.
סימפוניה מס' 36 של מוצרט

הסימפוניה מס' 36 בדו מז'ור קכל 425 מאת וולפגנג אמדאוס מוצרט, נכתבה על ידו בשנת 1783, בעצירת ביניים בעיר לינץ, ועל שמה היא מכונה סימפוניית לינץ. הסימפוניה נכתבה בתוך ארבעה ימים, כדי לעמוד בציפייתו של רוזן העיר, שהודיע על קיום קונצרט עם היוודע לו בואו של מוצרט. הסימפוניה הושמעה לראשונה בלינץ ב-4 בנובמבר 1783, ובווינה היא הושמעה לראשונה ב-1 באפריל 1784. כתב היד המקורי של היצירה לא שרד.
טורבן

טורבן (בערבית عمامة בטורקית tülbent בפרסית عمامه או دستار או دلبنت) הוא כיסוי ראש אסייתי ומזרח אסייתי מסורתי הנלבש כמעט ורק על ידי גברים. הטורבן מורכב מצעיף או פיסת בד ארוכה הנכרכת סביב הראש או סביב כובע פנימי. ישנם סוגי טורבנים רבים הנבדלים זה מזה באורכם, סוג הבד שממנו הם עשויים, וכן צבע הבד. אורך הבד שממנו בנוי הטורבן, כשהוא פרוס, משתנה ממקום למקום אך לעיתים נדירות בלבד הוא עולה על 5 מטרים.
הפרסים הקדומים לבשו כובע חרוטי שלפעמים הוקף על ידי רצועות אריג, שיכול להיחשב כמקור מוקדם של הטורבן. הטורבן לא היה פריט לבוש שכיח בקרב הטורקים, אולם היה נפוץ מאוד בקרב סולטאני האימפריה העות'מאנית.

בהודו

גם כיום, הטורבן הוא פריט לבוש נפוץ מאוד בהודו, ובפרט אצל הסיקים. כעשרה אחוזים מההודים חובשים טורבן. בתרבות המערב ובעיקר בסרטים מצוירים, אנשים לבושי טורבן כמעט תמיד מזוהים כהודים.
הטורבן מזוהה כמעט מיידית אל הסיקיזם, והוא אחד ממאפייני הסיקים. הסיקים לובשים את הטורבן לאחר הטבילה לשם הטהרות. לסיקים אסור להסתפר ולחתוך את שיערם ולכן הם חובשים טורבן כדי לאסוף את שערותיהם. רוב האנשים הלובשים טורבן בארצות מערביות הם סיקים.
אצל עמים אחרים בהודו יש לטורבן משמעויות שונות. ישנם וריאציות שונות לטורבנים, ובעבר, ובחלקים מסוימים של הודו אפילו היום, הם העידו על מעמדו החברתי של האדם החובש אותם. בעוד הרג'ות והסולטאנים לבשו טורבן מבד יקר המשובץ באבני חן, כרכו האיכרים ופשוטי העם סביב ראשם מן מגבת או סחבה פשוטה.

בתרבות הערבית

בתרבות הערבית, לטורבן (عمامة, נהגה 'עִמאמה') נשמרה חשיבות מיוחדת. בעבר, ערבים רבים לבשו טורבנים שהיוו עבורם מקור לגאווה ולהשתייכותם הדתית; לקיחת הטורבן של אדם כלשהו נחשבה לאקט משפיל, ונגיעה בטורבן של מישהו נחשב למעשה מעליב. לטורבן גם הייתה חשיבות גדולה בחיי היום-יום, בהדיפת החול לבל יכנס לעיניים והגנת הפנים מחום ואור השמש החזקים והתנאים הקשים השוררים במדבר. 
בארצות המפרץ הפרסי, הוחלף אט אט הטורבן בצעיף בצבעים לבן ואדום שכיסה גם את העורף, דבר שהתפתח לכאפייה המודרנית. למרות זאת, הטורבן המסורתי עדיין נפוץ בעומאן, ונחבש על ידי הסולטאן קבוס בין סעיד אל סעיד.
מנהיגים איסלאמים רבים חובשים בימינו טורבנים, במיוחד מנהיגים שיעים. לדוגמה, האייתולה רוחאללה ח'ומייני שחבש טורבן שחור איראני מסורתי, האייתולה עלי חמנאי, השייח חסן נסראללה מנהיג החזבאללה, וכן מורדים רבים ברחבי העולם. הצבע השחור של הטורבנים האיראנים הוא משום שזה היה צבעו, על פי המסורת, של טורבנו של סאהייד, צאצא הנביא מוחמד.
פארגו (סדרת טלוויזיה)

עונה ראשונה

ב-2006, לורן מאלוו (בילי בוב תורנטון) מגיע לעיירה במיג'י שבמינסוטה, ועורך בה מעשי רצח אחדים, אחד מהם כמתנה לכאורה לסוכן הביטוח לסטר נייגארד (מרטין פרימן), שאותו פגש באקראי בעיירה. לסטר עצמו רוצח את אשתו, לאחר שזו עוררה את זעמו. במרדף אחרי מאלוו ובניסיון להפליל את לסטר עוסקת בעיקר השוטרת מולי סולוורסון (אליסון טולמן), שעושה זאת חרף התנגדותו של מפקדהּ, ביל אוסוולט (בוב אודנקירק), שחשדותיו מופנים לכיוונים אחרים. בהמשך הסדרה מתרחשים מעשי רצח נוספים על ידי מאלוו, ולסטר הולך ומסתבך. בין השאר, לאחר ששני רוצחים שכירים נשלחו לחסל את מאלוו, מאלוו חוקר והורג אחד מהם. לאחר שמתבררת לו זהות השולחים, השוכנים בפארגו שבמדינת דקוטה הצפונית, הוא יוצא לשם וטובח בהם.

עונה שנייה

העונה השנייה מתרחשת ב-1979 על רקע מאבק בין משפחות פשע. השוטר לו סולוורסון (אביה של מולי מהעונה הראשונה) מנסה לפענח רצח משולש שאירע בדיינר ובמקביל מנסים בני הזוג פני ואד בלומקוויסט להסתיר תאונת פגע וברח בה פגעה פגי ברוצח, אחד מבני משפחת הפשע גרהארט.

עונה שלישית

העונה השלישית מתרחשת ב-2010, כארבע שנים לאחר מאורעות העונה הראשונה. ריי סטסי הוא קצין מבחן שנמצא במערכת יחסים רומנטית עם האסירה לשעבר ניקי סוונגו. השניים מתכננים לגנוב בול יקר ערך מאחיו הבוגר והמצליח של ריי, אמט, "מלך החניונים של מינסוטה". תוכניתם עוברת תפנית בעקבות שרשרת אירועים מקרית, שלאחריה הם נאלצים להסתיר את מעורבותם במקרי מוות של שני אנשים, אשר אחד מהם הוא אביה החורג של השוטרת גלוריה ברגל. במקביל, אמט סטאסי ושותפו סיי פלץ מתכוונים להחזיר הלוואה שלקחו שנתיים קודם לכן מחברה מסתורית במטרה להרחיב את חברת החניונים, אך אותה חברה (בראשותו של ו. מ. וארגה) משתלטת במהרה על העניינים.

הפקה

בשנת 2012, הוכרז שערוץ הטלוויזיה FX Networks פיתח סדרת טלוויזיה חדשה המבוססת על הסרט זוכה פרס האוסקר "פארגו" משנת 1996 של האחים כהן, אשר משמשים גם כמפיקים בפועל בסדרה החדשה. מאוחר יותר נודע שהסדרה תהיה בת עשרה פרקים. ב-2 באוגוסט 2013 נודע שבילי בוב תורנטון חתם על תפקידו בסדרה. ב-27 בספטמבר 2013 חתם גם מרטין פרימן, שמגלם את דמותו של לסטר נייגארד. ב-3 באוקטובר 2013 הוכרז שקולין הנקס לוהק לדמותו של גאס גרימלי, שוטר במשטרת העיר דולות'. הפקת הסדרה החלה בסתיו 2013 וצילומי הסדרה נערכו בקלגרי שבאלברטה קנדה. הפקת העונה השנייה החלה בינואר 2015, גם כן בקלגרי.

"זהו סיפור אמיתי"

בדומה לסרט, כל פרק בסדרה מתחיל בהודעה: "זהו סיפור אמיתי. האירועים המתוארים התרחשו במינסוטה ב-2006. לבקשת הניצולים השמות שונו, מתוך כבוד למתים, השאר מסופר בדיוק כפי שהתרחש". בדומה לסרט, גם בסדרה ההודעה משוללת יסוד.
תמיר גרינברג

ביוגרפיה

בשנים 1984–1990 למד גרינברג לתואר אדריכל ומתכנן ערים בפקולטה לאדריכלות בטכניון. במקביל למד שנתיים בפקולטה להנדסה אזרחית בשנת 1990 סיים את לימודיו בתואר B.arch.
בשנים 1990–1996 עבד כאדריכל שכיר במגוון משרדי אדריכלים כמנהל פרויקטים ובתכנון מבני מגורים שכונות מגורים, מבני ציבור, מבנים מסחריים, מבני חינוך ועיצובי פנים למבני משרדים.
ב-1996 במקביל לעבודתו כאדריכל שכיר החל ללמד בבית הספר לאדריכלות של אוניברסיטת תל אביב ובבית הספר להנדסאים של אוניברסיטת תל אביב. על עבודתו בהוראה זכה במגוון תעודות הוקרה וציונים לשבח.
ב-1997, פתח משרד עצמאי ותכנן מגוון פרויקטים בתחומי המגורים, עיצוב פנים מסחרי ועוד. במקביל לעבודתו כאדריכל עצמאי המשיך ללמד את מקצועות האדריכלות.
בשנת 2000 התמנה לתפקיד ראש המחלקה לאדריכלות ועיצוב פנים בבית הספר להנדסאים שבאוניברסיטת תל אביב.
בשנת 2005 רכש בית הספר הגבוה להנדסה ולעיצוב "שנקר" את המכללה הטכנולוגית של אוניברסיטת תל אביב וגם תחת הניהול החדש ממשיך גרינברג לעמוד בראש המחלקה לאדריכלות ועיצוב פנים. במקביל הוא החליט להפסיק ללמד בבית הספר לאדריכלות של אוניברסיטת תל אביב.
בשנת 2012 התמנה גרינברג לעמוד בראש המכללה הטכנולוגית 'שנקר הנדסאים', ותחת ניהולו מתרחב המוסד וזוכה למוניטין מקצועיים מעולים.
במשך השנים השתתף בפסטיבלי שירה רבים ברחבי העולם, במקביל פרסם מדי פעם דברי שירה וביקורות בנושאי תרבות וספרות במוסף לספרות של עיתון "הארץ", ומשמש כמבקר ספרות במוסף הספרים של קול ישראל.
יונתן גרוסמן

פרופ' יונתן גרוסמן (נולד ב-1970) הוא חוקר מקרא ישראלי המשמש כמרצה במחלקה לתנ"ך באוניברסיטת בר-אילן ובמכללה האקדמית הרצוג בגוש עציון. מחקרו של גרוסמן מתאפיין בגישה ספרותית לחקר המקרא.

ביוגרפיה

יונתן גרוסמן הוא בנם של רחל ופרופ' אברהם גרוסמן, היסטוריון וחתן פרס ישראל.
גרוסמן למד בישיבת הר עציון ובמכללת הרצוג. לאחר מכן למד לתואר שני בפילוסופיה יהודית באוניברסיטה העברית. בשנת 2006 השלים דוקטורט בתנ"ך באוניברסיטת בר-אילן. נושא הדיסטרציה שלו היה "כפל משמעות בסיפור המקראי ותרומתו לעיצוב הסיפור" בהנחיית פרופ' משה גרסיאל.
גרוסמן משמש גם כראש בית הספר למחשבה מדינית של קרן תקווה במכללת הרצוג.
בעבר, לימד גרוסמן גם במדרשת מגדל עוז ובמדרשת לינדנבאום.
נבדל

נבדל או אופסייד (באנגלית: Offside) הוא מושג מעולם הספורט הקבוצתי המתייחס לחוק אשר מגביל את מיקומו של שחקן המעורב במהלך המשחק. חוק הנבדל קיים בצורות שונות במספר ענפי ספורט כמו כדורגל, פוטבול, הוקי קרח ורוגבי.
חוק הנבדל בגירסתו הראשונה הומצא באנגליה של המאה ה-19 עבור משחק הכדורגל. בראשיתו החוק היה נוקשה יותר מהקיים היום בכדורגל, ומזכיר יותר את החוק הקיים היום ברוגבי, שבו אסור לשחקן להיות בין כדור המשחק לבין שער הקבוצה היריבה.

מלכודת הנבדל

מלכודת הנבדל היא טקטיקה הגנתית שמטרתה "ללכוד" את הקבוצה התוקפת בעבירת נבדל. כאשר שחקן התקפה מתחיל בריצה לעבר השער בזמן ששחקן קבוצתו מתכונן לבעוט את הכדור אליו, רצים המגנים היריבים בכיוון הנגדי בקו ישר יחסית במטרה ששחקן ההתקפה יהיה מאחוריהם בזמן המסירה, כלומר בעמדת נבדל.
שימוש במלכודת הנבדל יכולה להיות אסטרטגיה מסוכנת מכיוון שעל כל שחקני ההגנה לנוע בקו ישר יחסית, אחרת שחקן ההתקפה יהיה אחרי או באותו הקו עם שחקן היריבה הלפני אחרון ולא יהיה בעמדת נבדל. לשחקן התוקף ש"שובר" את מלכודת הנבדל תהיה דרך פתוחה בדרך אל השער.

פוטבול

שחקן פוטבול אשר נמצא מעבר לאזור נייטרלי בעת הסנאפ נמצא במצב של אופסייד. אם נזרק דגל צהוב לסימון העבירה המהלך אינו נעצר ומתאפשר לקבוצה התוקפת להמשיך את המהלך. בסוף המהלך הקבוצה אשר לא ביצעה את העבירה מקבלת את האפשרות לבחור האם לבטל את המהלך האחרון ושהקבוצה שביצעה את העבירה תיענש עליה, או לאשר את המהלך ולבטל את העבירה.
העונש על ביצוע העבירה הוא הזזה של "קו ההתגוששות" חמישה יארדים לכיוון ה-End Zone של הקבוצה שביצעה את העבירה.
השופט הראשי מסמן עבירה זו על ידי הנחת ידיו על ירכיו.

הוקי קרח

שחקן הוקי קרח נמצא בנבדל כאשר הוא חוצה בשתי רגליו את הקו הכחול הקרוב לשער היריב, כלומר עובר מהאזור הניטראלי שבמרכז הזירה אל תוך אזור ההתקפה של קבוצתו, לפני שהדיסקית חוצה אותו. מצב זה יישרק אך ורק אם אחד השחקנים בקבוצה שלו יגע בדיסקית בתוך אותו אזור. כדי לצאת ממצב של נבדל על שחקני ההתקפה לצאת מאזור ההתקפה אל האזור הניטראלי - כלומר, להחליק בחזרה אל צידו הרחוק של הקו הכחול - ומותר להם לחזור ולהיכנס לאזור ההתקפה רק לאחר שהכניסו לתוכו את הדיסקית.
אם נשרקת עבירת נבדל, המשחק יתחדש בעימות (faceoff) באחת מהנקודות הייעודיות לכך באזור הניטראלי.

הוקי רולר

שחקן הוקי רולר נמצא בנבדל כאשר הוא חוצה עם שתי רגליו את הקו האמצעי האדום אל תוך אזור ההתקפה של קבוצתו, לפני שהדיסקית חוצה אותו. אם שחקן שנמצא לפני הקו האדום באזור ההגנה מוסר אליו את הדיסקית, נעברת עבירת נבדל. אם השחקן עם הדיסקית עובר את הקו האדום לאזור ההתקפה בזמן שכבר נמצאים שם שחקנים, הוא רשאי למסור להם בלי לעבור על החוק.
אם נשרקת עבירת נבדל, המשחק יתחדש בעימות (faceoff) באחת מהנקודות הייעודיות לכך באזור ההגנה הרחוק מהשער של הקבוצה שביצעה את הנבדל.
הצלת יהודי גאורגיה, בוכרה, איראן ואפגניסטן בצרפת הכבושה

הצלת יהודי גאורגיה, בוכרה, איראן ואפגניסטן בצרפת הכבושה הייתה פרשה בה ניצלו יהודים יוצאי אזורים אלה שהתגוררו בצרפת של וישי כתוצאה מיוזמה מקומית של יהודים שטענו כי מוצאם האתני אינו מגזע יהודי.
מספר משפחות של יהודי גאורגיה וכ-100 משפחות של יהודי בוכרה, איראן ואפגניסטן, טענו כי הם גאורגים או ג'וּגוּטים בני דת משה. טענות אלה נתקבלו על ידי חלק מזרועות השלטון הנאצי לעיתים משיקולים תועלתיים מדיניים. כתוצאה מכך ניצלו חלק מיהודים אלה משואת יהודי צרפת ומצד שני הגביר את מאמצי זרועות השלטון הנאצי להגביר את חקר ההשתייכות הגזעית של יושבי אזורים אלה ובכללם יהודי ההרים.
פרידריך וילהלם "וילפריד" אויילר (גר')‏ (1995-1908), ארכיבאי והמומחה החשוב ביותר של הרייך השלישי בנושא הגנאלוגיה היהודית, העביר למשרד החוץ הנאצי חוות דעת המתייחסת ליהודי איראן, אפגניסטן ויהודי הקווקז. הוא קבע בחוות דעתו כי יהודים אלה אינם, כפי הנראה, בני הגזע היהודי. ב-7 בנובמבר 1942 העביר משרד החוץ הנאצי את חוות הדעת למנהל המשרד למדיניות הגזע של המפלגה הנאצית. במכתב תשובה שהועבר ב-7 בינואר 1943 דחה המשרד למדיניות הגזע את מסקנות המומחה, ופנה, עוד באותו היום, אל "המכון לחקר הספר וארצות-חוץ" וביקש את חוות דעתו בדבר מוצא היהודים ההרריים. המכון, שנציגו גרהארד טייך הוציא תזכיר בעניין ב-27 בינואר של אותה שנה, דחה את טיעוניהם של אויילר ודר' ואלדמאר הולץ (Waldemar Holtz‏), וטען כי "היהודים הקווקזים" (הגאורגים ויהודי ההרים) הם יהודים לכל דבר.
בעקבות הממצאים הסותרים הועבר כל החומר לאוניברסיטת טיבינגן. ב-16 בפברואר של אותה שנה ניסח, פרופ' גרהארד קיטל (1948-1888), תאולוג וחוקר דתות פרוטסטנטי אנטישמי, תזכיר שסיכם את המסקנות בזהירות. "קיימת הצדקה ליחס מיוחד כלפי היהודים הקווקזים. לגבי האיראנים אין בסיס איתן לכך. היהודים האפגנים נמצאים במצב ביניים בין השניים. באשר ליהודים ההרריים בקווקז – אין אחידות דעים. היהודים האחרים רואים בהם יהודים וכן כך גם הסובייטים." סיכם. לפיכך החליט מנהל המשרד למדיניות הגזע בלשכת המפלגה הנאצית לדחות את ההכרעה בדבר הטיפול ביהודים ההרריים. משרד הביטחון הראשי של הרייך תמך אף הוא בעמדה זו.
המדיניות הגרמנית בשטח הייתה, בסופו של דבר, שונה בכל מקרה. ביישובים בהם התגוררו יהודים הרריים, יחידים או קבוצות קטנות, לצידם של יהודי רוסיה האשכנזים, בין שהם מקומיים ובין פליטים שהגיעו מרוסיה, לא הבדילו הנאצים ביניהם והם נרצחו יחד עם היהודים הרוסים. במקומות בהם ישבו יהודי ההרים בנפרד מהאחרים, הם ניצלו. הגרמנים נעצרו בצפון הקווקז, הם לא הגיעו לגאורגיה, לבוכרה, לאיראן ולאפגניסטן. יהודי גאורגיה, בוכרה, איראן ואפגניסטן ששהו בצרפת הכבושה ניצלו.
חופשה

חופשה היא הפסקה בעיסוקיו של האדם למטרת נופש או תיור. 
לרוב אנשים יוצאים לחופשה ממקום העבודה או הלימודים, במהלך חגים, חגיגות או אירועים קבועים לאורך השנה (למשל חופשת חג המולד או החופש הגדול שלאחר סיום שנת הלימודים). לעיתים יוצאים לחופשה קצרה כדי לנוח, או בשל סיבות ואירועים משפחתיים. לעיתים קרובות אנשים מבלים את חופשותיהם בחברת בני משפחה או חברים. אדם עשוי לצאת גם לחופשות ארוכות מהרגיל, למשל שנת שבתון או חופשה ללא תשלום ממקום העבודה.
בעבר, משפחות רבות מהמעמד הכלכלי-חברתי הגבוה בעולם המערבי, נהגו לעבור מביתם הקבוע אל בית קיץ פרטי בתקופה זו של השנה, שהוקם לרוב באזור נופש כגון חוף הים.
מקור השם באנגלית, vacation, הוא מהכינוי שניתן בעבר באנגליה לחופשת הקיץ הארוכה של בתי המשפט במדינה; בהמשך יוחס מונח זה לחופשת הקיץ של האוניברסיטאות. מנהג החופשה הזו השתרש באנגליה לאחר הנהגתו על ידי ויליאם הראשון, מלך אנגליה, שהגיע מנורמנדי שבצרפת, שם נהוגה הייתה חופשה זו בחודשי הקיץ למטרת בציר הענבים, ונקראה בשם וקאנס (Vacances בצרפתית).
ולרי שרי

ביוגרפיה

שרי נולד וגדל בצ'רוויין שבמחוז מינסק.
באליפות העולם בהרמת משקולות שנערכה בסופיה שבבולגריה בשנת 1969 סיים שרי במקום חמישי (אליפות עולם) ורביעי (אליפות אירופה) במשקל עד 82.5 ק"ג.
באולימפיאדת מינכן (1972) החל שרי את התחרות במשקל עד 82.5 ק"ג, בלחיצה של 170 ק"ג, אך כשל בשלושת הניסיונות ולא המשיך בתחרות.

אלוף עולם

באליפות העולם בהרמת משקולות שנערכה במוסקבה בשנת 1975 זכה שרי במדליית זהב במשקל עד 82.5 ק"ג, לאחר שהרים משקל מצטבר של 357.5 ק"ג.

אלוף אירופה

באליפות אירופה בהרמת משקולות שנערכה בברלין בשנת 1976 זכה שרי במדליית זהב במשקל עד 82.5 ק"ג, לאחר שהרים משקל מצטבר של 367.5 ק"ג

אלוף אולימפי

באולימפיאדת מונטריאול (1976) זכה שרי במדליית זהב בהרמת משקולות במשקל של עד 67.5 ק"ג, לאחר שקבע שיא אולימפי חדש של 365 ק"ג במצטבר: הנפה - 162.5 ק"ג ודחיקה - 202.5 ק"ג, לפני טרנדפיל סטוייצ'ב מבולגריה (360.0 ק"ג: 162.5 ק"ג ו-197.5 ק"ג) ופטר בצזקו מהונגריה (345.0 ק"ג: 157.5 ק"ג ו-187.5 ק"ג). 
לאחר שפרש מספורט תחרותי בשנת 1980, שרת שרי בצבא והגיע לדרגת מייג'ור. הוא סיים את שרותו הצבאי עם התפרקות ברית המועצות והפיכת בלארוס למדינה עצמאית. לאחר מכן, משנות ה-90 עבד כמאמן הרמת משקולות וזכה להצלחה רבה.
פארק אסטריקס

פעילות

הפארק ממוקם בשטח העיירה פליילי שבמחוז האואז, כ-35 ק"מ מצפון לפריז ו-32 ק"מ מאתר הנופש דיסנילנד פריז. הקומפלקס כולל פארק שעשועים ומלון.
הפארק הושק בשנת 1989 ובמהרה הפך לפארק השעשועים הפופולרי ביותר בצרפת, עד לפתיחתו של יורו דיסני בשנת 1992.
הפארק פתוח בין החודשים אפריל לנובמבר ונודע במיוחד ברכבות ההרים שלו.
מופעל על ידי חברת "Grevin & Cie", המפעילה 13 פארקי שעשועים שונים באירופה.
הכנס למורשתו של הרמב"ם

הכנס למורשתו של הרמב"ם הוא כנס שנתי העוסק ברמב"ם, פוסק, פרשן ורופא, מדמויות המופת של העם היהודי. 
הכנס מתקיים במלון ”חוף גיא" בטבריה. הוא כולל הרצאות, דיונים, מופע מוזיקלי וסיורים במרכז מורשת הרמב“ם ובאתרים היסטוריים בעיר ובמקומות נוספים.
הכנס מתקיים במשך שלושה ימים במהלך סוף השבוע. מרצים בו רבנים, אנשי משפט, רפואה והלכה ועוד. 
הכנס מופעל על ידי מרכז מורשת הרמב"ם בשיתוף האגף לתרבות תורנית במשרד החינוך ועיריית טבריה.
בשנת 2017 התקיים הכנס השמיני שבו השתתפו יותר מאלף אנשים.